L-Għaqdiet Mużikali Ħamruniżi se jħassru l-marċ ta' filgħodu ta' nhar il-festa ta' San Gejtanu
Imtella' Lulju 29, 2020 - Aġġornata 29 Ta' Lulju, 2020 3:00pm L-Għaqdiet Ħamruniżi, minn jeddhom u bi qbil, qed jaqblu li jħassru l-marċ ta' filgħodu ppjanat għal nhar il-festa ta' San Gejtanu, il-Ħadd 9 ta' Awwissu fit-toroq tal-Ħamrun. Fi stqarrija huma qalu li dan qed jagħmluh b'sens qawwi ta' responsabilità lejn il-komunità Ħamruniża u l-pajjiż b'mod ġenerali. Stqarrew li għalkemm din hija deċiżjoni iebsa ħafna, għax bħal partitarji, il-Kumitati tal-Għaqdiet Mużikali Ħamruniżi wkoll ikunu qed jistennew il-festa ta' San Gejtanu, tant li jaħdmu għaliha sena sħiħa, iħossu li l-kobor tal-marċ ta' filgħodu ta' San Gejtanu b'eluf ta' persuni fi Strada Rjali, hija responsabilità kbira wisq biex tintrefa' minnhom minkejja li kien hemm postijiet oħra f'pajjiżna li xorta waħda għamlu l-marċijiet tagħhom. L-Għaqdiet Ħamruniżi mill-bidu nett tkellmu sabiex anke tul din is-sena jkun hemm limitazzjonijiet fiċ-ċelebrazzjoni tal-festa tagħna, tant li wara li bdew joħorġu l-permessi mill-Awtoritajiet, l-Għaqdiet applikkaw biss għall-marċ wieħed, dak tal-Ħadd filgħodu, bil-kumplament tal-attivitajiet kienu maħsuba li jsiru fuq ġewwa fil-każini rispettivi. Fid-dawl tal-aħħar żviluppi ġie deċiż li l-marċ fuq barra għandu jkun imħassar filwaqt li l-każini se jkunu qed jiddiskutu fuq l-attivitajiet ippjanati fuq ġewwa li fuqhom għad trid tittieħed deċiżjoni li eventwalment tkun ikkomunikata. L-Għaqdiet huma konsapevoli li din mhux l-aktar deċiżjoni faċli u allura zgur mhux l-aktar popolari mal-partitarji u msieħba, imma qed titieħed b'rispett qawwi lejn il-komunità u lejn il-pajjiż ġenerali meta l-festa tal-Ħamrun hija l-iktar festa li tattira nies lejha minn fost il-festi kollha. Dan kollu huwa suġġett għal xi direzzjonijiet li jista' jkun hemm mill-Awtoritajiet. L-Għaqdiet jappellaw sabiex ikun hemm koperazzjoni u jappellaw sabiex in-nies tifhem li dak li qed isir mhux qed isir b'gost u pjaċir iżda għax is-sens komun jitlob hekk. L-Għaqdiet iħeġġu xorta waħda biex ikun hemm parteċipazzjoni fil-pellegrinaġġ bil-vara devota ta' San Gejtanu u jagħmlu dan dejjem b'kawtela u responsabilità lejn għajrhom.